Tytön kuolemaan johtanut Herttoniemen hyppyrimäkionnettomuus – Hovi: Iäkkäät mäkiaktiivit syyllistyivät kuolemantuottamukseen

Sanna Jompero

Nuoren tytön kuolemaan johtaneessa hyppyrimäkionnettomuudessa iäkkäiden mäkiaktiivien saamat tuomiot säilyvät Helsingin hovioikeudessa ennallaan.

Hovioikeus ei perjantaina antamassaan tuomiossa muuttanut käräjäoikeuden tuomiota. 86- ja 83-vuotiaat hyppymäkiaktiivit tuomittiin kuolemantuottamuksesta ja kahdesta vammantuottamuksesta 30 päiväsakkoon. Vanhemman miehen maksettavaksi hänen tuloillaan jää 870 euroa ja nuoremman 660 euroa.

Lisäksi miehet määrättiin hovioikeudessa maksamaan yli 10 000 euron edestä asianomistajien oikeudenkäyntikuluja sekä osan hovioikeuden käsittelystä aiheutuneita kuluja.

Mäkiaktiivien lisäksi syytettynä on kolme liikuntapaikoista vastaavaa kaupungin työntekijää. Kaikki osapuolet ovat valittaneet tuomioistaan.

16-vuotias tyttö kuoli Herttoniemen hyppymäessä elokuussa 2015 laskettuaan mäen poikki kiinnitettyyn vaijeriin. Tytön seurassa olleet kaksi muuta tyttöä loukkaantuivat.

Nuoret olivat menneet suljettuna olleeseen hyppymäkeen illalla. Hyppyrimäkialueen alastulorinteen yläosassa on ollut kaksi vaijerista varoittavaa kylttiä. Hovioikeuden mukaan kyltit oli mahdollista nähdä valoisaan aikaan, mutta laskeminen oli tapahtunut pimeällä.

Vaijerit oli asetettu alastulorinteeseen kaupungin toimesta. Niiden tehtävä oli estää luvaton laskeminen mäestä, sillä mäessä oli havaittu ilkivaltaa. Ennen onnettomuutta kaupunki oli muun muassa rakentanut aidan hyppyrimäen alastulorinteen alaosaan. Aita oli ainakin jossain määrin vähentänyt mäen aktiivien mukaan moottoriajoneuvoilla ajamista mäessä.

Hovioikeus toteaa tuomiossaan, että osapuolten kertomukset poikkeavat merkittävästi toisistaan. Nuorten laskemisesta johtaneet seuraamukset olivat oikeuden mukaan yllättäviä. Merkittävin syy tuomion langettamiseen oli se, että mäkiaktiivien olisi pitänyt ymmärtää vaijerien käyttöön liittyvät riskit.

– Hovioikeus katsoo, ettei asianomistajien tiedostamattomaan riskinottoon liittynyt myötävaikutus siten poista (vastaajien) rikosvastuuta, oikeus toteaa.

Aktiivit olivat oikeuden mukaan tietoisia, että mäkeä käytettiin luvatta sen aukioloaikojen ulkopuolella. Molempia miehiä oli oikeuden mukaan nimenomaisesti varoitettu, että vaijerit aiheuttivat vaaraa. Ainakin toinen miehistä oli lisäksi tietoinen siitä, että vaijerista oli jo kertaalleen aiheutunut nuoren pojan loukkaantumiseen johtanut onnettomuus, oikeus perustelee tuomiotaan.

Nuoret puolestaan kertoivat, etteivät he olleet mäkeä laskemaan lähtiessään tienneet alhaalla rinteessä olevasta vaijerista eivätkä havainneet kyseistä vaijeria tai varoituskylttejä. Nuoret eivät olleet ottaneet tietoista riskiä siitä, että he törmäävät vaijeriin.

Miehet kertoivat oikeudessa toimineensa vapaaehtoisina mukana hyppyrimäen toiminnassa Helsingin Mäkihyppääjät ry:n jäseninä, mutta eivät olet vastuussa mäen vartioinnista.